Lausuntopyyntönne OM 18/41/2006, 30.3.2007

ARVIOMUISTIO YHDISTYSLAIN MUUTOSTARPEESTA

Oikeusministeriö on pyytänyt Elinkeinoelämän keskusliitto ry:ltä lausuntoa ministeriössä laaditusta arviomuistiosta, joka koskee yhdistyslain muutostarpeita. Lausuntonaan EK esittää kunnioittavasti seuraavan.

Arviomuistio on valmisteltu huolellisesti. Siinä esitetyt yhdistyslain muutostarpeiden valmistelukohteet on määritelty tarkkarajaisesti.

Yhdistyslaki uudistettiin kokonaisuudessaan 1980-luvulla. Uusi laki tuli voimaan 1.1.1990. Laki on hyvin perusteellisen ja laajapohjaisen valmistelun tulos. Sen toteuttamisesta vallitsi laaja yhteisymmärrys merkittävimpien järjestöjen – puolueet ja työmarkkinajärjestöt – kesken ja siitä sovittiin korkealla poliittisella tasolla. 

Yhdistyslaki on toiminut hyvin. Se huomioi joustavasti rakenteeltaan erilaisten ja erikokoisten yhdistysten tarpeet. Näemme, että arviomuistiossa esitetyt muutostarpeet ovat käytännön yhdistyselämän kannalta liian laaja-alaiset. Niin mittaville muutosesityksille ei ole esitetty käytännön tarpeita myöskään arviomuistiossa.  

Mielestämme yhdistyslain uudistamistarpeet on syytä rajoittaa pääministeri Matti Vanhasen II hallituksen hallitusohjelmassa kirjattuihin seikkoihin. Ohjelman mukaan ”Yhdistyslakia uudistetaan ja erityisesti hallintoa ja päätöksentekoa koskevilta osin siten, että laki vastaa paremmin nykyisen järjestö- ja kansalaistoiminnan vaatimuksia.”

Yhdistyslain uudistamisessa on aihetta keskittyä erityisesti hallinnon tarkastusta ja päätöksentekoa tietoverkossa koskevaan sääntelyyn. Näistä uudistuskohteista vallitsee myös järjestökentässä varsin laaja yhteisymmärrys. Muilta osin emme näe tarpeita yhdistyslain muutosten valmisteluun.

Kunnioittavasti

Elinkeinoelämän keskusliitto
Työmarkkinat

Seppo Riski
Johtaja